
Év Belsőépítésze DÍJ 2026
részlet a nyertes pályamű
laudációjából…..
River Diva Rendezvényhajó, Budapest 
Alkotó: Szabó Csilla

A River Diva Rendezvényhajó, mint DÍVA ringatózik a Dunán.
A hajó külső szokványos általános megjelenése után belépve a belső térbe különös kontraszt fogad bennünket. A belső tér elevensége azonnal megragadja az embert, mint egy Színpad ahol egy Díva van jelen. Minden bizonnyal a hajó névválasztása és a belsőépítészeti kialakítás között van összefüggés. 
A belső tér alakítását az ikonikus egyben emlékezetes megismételhetetlen formálás jellemzi. 
A részletektől a nagy egészig következetesen megdolgozott átgondolt terekkel és belsőépítészeti megoldások felépített dramaturgiájával találkozunk.
A tervezők az adottságként megkapott régi hajótestet a megbízó teljes támogatásával álmodhatták újjá.
Az egyedi mívesség koncepciója dominánsan és karakteresen jelenik meg a hajó tiszta átlátható térstruktúrájában. A belső tér mennyezetén merész hajóbordázatot idéző kék akusztikai térsor varázsolja a helyet azonnal atmoszférikussá. A hajótest térsorának gyújtópontjában álló komponált italpult mint a Titanic markáns kéményének tükrözött képe jelenik meg előttünk. Kialakítása merész. Rézrostélyokból megálmodott szellemes kivitelű kehelygeometriája egyszerű és lényegre törő. Egészen lefegyverzi a látogatót. A hajó ringására reagáló és táncoló rostélyok nagyon érzékeny gondolkodást sejtetnek. 
A hajótest mélyén kialakított térsorok egészen a részletekig követik azt a magas szintű elvárást, mely egy zártkörű fogadás esetén a legintenzívebb esztétikai élményt kell nyújtsa a vendégseregletnek. A hajótatban lévő társalgótér emlékezetes pont. Egy nagyméretű világító márványasztal fogad bennünket sejtelmesen bevilágítva a teljes teret, mely önmagában is egy szakmai attrakció. Tele a hajó emelkedett eleganciával és a tervezés élményét megőrző történetekhez kapcsolt szellemes megoldásokkal. A történet tovább szövődik a hajó minden szegletébe, de ezt már csak a vendégek meséiből tudhatjuk meg. 
Az egyedi IKONIKUS IZGALMAS és következetes GONDOLATISÁGOT KÉPVISELŐ belsőépítészeti munka elismerést érdemel.
A zsűri egyhangú döntése alapján Szabó Csilla
a River Diva rendezvényhajó megalkotásáért kapja ezen 
alkalommal az Év Belsőépítésze díjat.
A nyertes mű képes megüzenni számunkra a korlátokon túlmutató belsőépítészet irányvonalait: 
Progresszív
Innovatív 
Gyorsan változó
Energikus
Feszültséget keltő
Terjeszkedő
Immerzív 
Varázslatos


A Zsűri nevében engedjék meg, hogy gratuláljak a Győztesnek.

Budapest, 2026 10 20.
Ferencz Marcel DLA

